"SETSWANA PUO TLALELETSO YA BOBEDI MEPHATO 1 – 3 KAROLO 2: KITSISO YA PUOTLALELETSO YA BOBEDI MO KGATONG YA MAGARENG 2 1 DIPUO MO PEGELO YA PHOLISI YA KHARIKHULAMO LE TLHATLHOBO (PPKT) Puo ke sediriswa sa mogopolo le tlhaeletsano. Gape ke mokgwa wa setso le temogo ya bontle ka tlwaelo e e aroganngwang mo gare ga batho go dira gore lefatshe le ba tshelang mo go lona le nne le bokao jo bo botoka. Go ithuta go dirisa puo ka botlalo go kgontsha barutwana go fitlhelela kitso, go tlhalosa boitshupo jwa bona, maikutlo le dikakanyo, go dirisana le ba bangwe le go laola lefatshe la bona. E tlamela barutwana ka ditshwantsho le dikakanyo tse di humileng, tse di maatla, tse di tseneletseng kwa garegare tse di ka dirisiwang go dira lefatshe la bona le tokafale go feta jaaka le ntse; le itshekile go feta jaaka le ntse. Ke ka tiriso ya puo mo dipharologanong tsa setso le dikamano tsa loago di thadisiwang le go tlhamiwa, go tlhamiwa goo, go ka fetolwa gape ka puo ga anamisiwa le go phepafadiwa. 2 1 1 Maemo a Puo Go ithuta puo mo Kgatong ya Magareng go akaretsa dipuo tsotlhe tsa semmuso mo Aforika Borwa, e bong, Afrikaans, English, isiNdebele, isiXhosa, isiZulu, Sepedi (Sesotho sa Leboa) , Sesotho, Setswana, Siswati, Tshivenda, Xitsonga – gammogo le Puo ya Matshwao le Dipuo tse e seng tsa Semmuso. Dipuo tsotlhe tsa semmuso di ka rutiwa ka maemo a puo jaaka Puo ya Gae, Puotlaleletso ya Ntlha kgotsa Puotlaleletso ya Bobedi. Dipuo tsotlhe tse e seng tsa semmuso di ka rutiwa bonnye ka maemo a Puotlaleletso ya Bobedi. Go ithuta puo mo Mephatong 4 - 9 go akaretsa dipuo tsotlhe tsa semmuso mo Aforika Borwa. Dipuo tsotlhe tsa semmuso di ka rutiwa ka maemo a puo jaaka Puo ya Gae, Puotlaleletso ya Ntlha kgotsa Puotlaleletso ya Bobedi. Dipuo tsotlhe tse e seng tsa semmuso di ka rutiwa bonnye ka maemo a Puotlaleletso ya Bobedi mo dipuo tseo di setseng di tlhabolotswe. Puo ya Gae ke puo ya ntlha e e fitlhelelwang ke barutwana fa Puotlaleletso ya Ntlha e le puo eo e ithutiwang e tlaleletsa Puo ya Gae. Puotlaleletso ya Bobedi ke puo e e fa pelenyana eo morutwana a ka e ithutang, e e kgontshang ditlhaeletsano tse di mmalwa tse di farologaneng. Puo e ka diriswa mo setšhabeng kgotsa mo setsong gape e tla oketsa kago ya setšhabo le kitso ya ditso tse di kopaneng. Bontsi jwa dikolo tsa Aforika Borwa ga di rute dipuo tsa gae tsa barutwana ba bangwe ba ba ikwadisitseng mme e na le puo e le nngwe kgotsa tse pedi tse di rutiwang ka maemo a Puo ya Gae. Ka ntlha ya se, maina a Puo ya Gae le Puotlaleletso ya Ntlha le ya Bobedi di kaya botswerere jwa maemo a puo e e rutiwang ka ona e seng puo ya gae kgotsa e e fitlheletsweng (jaaka mo dipuotlaleletsong) . Ka ntlha ya maikaelelo a pholisi e, kumako nngwe le nngwe ya Puo ya Gae e tshwanetse go tlhaloganngwa gore e kaya maemo mme e seng puo ka boyona. Maemo a Puo ya Gae a tlamela botswerere jwa puo jo bo senolang dikgono tsa tlhaeletsano ya dikamano tsa botho tse di tlhokagalang mo maemong a loago le mo maemong a tlhaloganyo ya tsa botlhalefi a a leng botlhokwa mo go ithuteng go ralala kharikhulamo. Go na le kgatelelo mo go rutiweng ga dikgono tsa go reetsa, Go bua, Go buisa le Go kwala mo maemong a a puo. Kgato e, e tlamela barutwana gape ka bokao jo bo tlhamaletseng, temogo ya bontle le bokgoni jwa go nna le dikakanyo jo bo tla ba tlamelang ka bokgoni jwa go tlhama dilo gape, go akanya le go matlafatsa go tlhaloganya lefatshe le ba tshelang mo go lona. Le fa go le jalo, kgatelelo le kabo ya maduo a dikgono tsa go buisa le go kwala , go tloga ka Mophato wa 7 go ya kwa pele, di kwa godimo go na le tsa Go bua le Go reetsa, ka gonne topo ya bokao jwa go tlhama jwa barutwana bo a oketsega jaaka ba itshiamisetsa dithuto tse di kwa godimo le go tsena mo ditirong tse di farologaneng. Maemo a Puotlaleletso ya Ntlha a tseelela gore barutwana ga ba na kitso epe ya puo fa ba goroga kwa sekolong. Mo dingwageng tsa ntlha tsa sekolo go tlhomiwa mogopolo mo go ageng bokgoni jwa morutwana jwa go tlhaloganya puo le go e bua – motheo wa dikgono tsa tlhaeletsano ya dikgolagano tsa botho. Mo Mephatong ya 2 le 3 barutwana ba simolola go aga kitso ya puo mo motheong o wa tiro ya molomo. Gape ba diragatsa dikgono tsa puo tse ba setseng ba di ithutile mo Puong ya Gae. CAPS 9"